Predkladacia správa 

Na rokovanie vlády Slovenskej republiky sa predkladá návrh poslancov Národnej rady Slovenskej republiky Jirka Malchárka a Petra Kresáka na vydanie zákona, ktorým sa mení a dopĺňa zákon Národnej rady Slovenskej republiky č.315/1996 Z. z. o premávke na pozemných komunikáciách v znení neskorších predpisov.

Cieľom predloženého návrhu zákona je podľa jeho predkladateľov zvýšenie bezpečnosti cestnej premávky, a to najmä sprísnením zákazu predchádzania na križovatke alebo v tesnej blízkosti pred ňou, zavedením povinnosti vodičov mať vo vymedzenom období od 15. októbra do 15. marca počas celého dňa rozsvietené ustanovené osvetlenie vozidla, sprísnenie režimu používania niektorých druhov vozidiel, ktorých pohyb na pozemných komunikáciách musí byť obmedzený. Návrh zákona sa týka aj problematiky odstraňovania vozidiel a zakotvuje možnosť zadržať vodičský preukaz v prípade, ak vodič nezaplatí za priestupok pokutu uloženú právoplatným rozhodnutím správneho orgánu. 

Ministerstvo vnútra Slovenskej republiky nemá výhrady voči väčšine navrhovaných zmien, neodporúča však súhlasiť zo zmenami v bode 1 a 3 poslaneckého návrhu zákona. 

V bode 1 návrhu zákona predkladateľ navrhuje vypustenie možnosti predchádzania na križovatke a v tesnej blízkosti pred ňou pre vodiča jazdiaceho po hlavnej ceste a na križovatke  s riadenou premávkou pri svetelnom signáli alebo pokyne „Voľno“. Prijatím predmetného návrhu by sa zásadným spôsobom zmenili dlhodobo zaužívané a upravené pravidlá správania sa medzi účastníkmi cestnej premávky. V tejto súvislosti je potrebné poukázať aj na § 18 a 21 zákona o premávke na pozemných komunikáciách, ktoré zakotvujú dôležitú povinnosť vodiča pri odbočovaní, otáčaní a cúvaní neohroziť ostatných účastníkov cestnej premávky, najmä vodičov jazdiacich za ním. V prípade akceptácie predmetného návrhu by vodič vozidla idúceho po hlavnej ceste nesmel predchádzať v križovatke a v tesnej blízkosti pred ňou pomalšie idúce vozidlo. Navrhovaná úpravy by tak spôsobila obmedzenie plynulosti cestnej premávky a z toho vyplývajúce možné kolízne situácie. Navyše doterajšia úprava vychádza z článku 11 ods. 8 Dohovoru o cestnej premávke, ktorý bol uzavretý vo Viedni v roku 1968.  Podobnú úpravu pri predchádzaní vozidiel na križovatke a v tesnej blízkosti pred ňou má väčšina európskych štátov. Akceptovaním navrhovanej zmeny, ktorá nie je obvyklá v ostatných štátoch, ako aj odvolávajúc sa na vyššie uvedený medzinárodný dohovor by mohlo tiež dôjsť k odlišnému sa správaniu vodičov zo zahraničia pri predchádzaní, čo by mohlo mať tiež následky vo vzťahu k bezpečnosti cestnej premávky. K tomu je potrebné poukázať tiež na § 128 zákona o premávke na pozemných komunikáciách, podľa ktorého ak medzinárodná zmluva, ktorou je Slovenská republika viazaná, obsahuje  ustanovenia odchylne, platia ustanovenia medzinárodnej zmluvy. 

Navrhovaná zmena v bode 3 má sprísniť režim pre používanie niektorých druhov vozidiel, ktorých pohyb na pozemných komunikáciách musí byť obmedzený. Za týmto účelom sa navrhuje jednak rozšíriť okruh vozidiel, ktorých sa má obmedzenie týkať ako aj rozšíriť okruh komunikácií s osobitným režimom  aj na cesty II. triedy.  Ministerstvo vnútra Slovenskej republiky zastáva názor, že navrhované obmedzenie jazdy zvláštnych motorových vozidiel na pozemných komunikáciách na cestách II. triedy sťaží využívanie týchto vozidiel najmä pri vykonávaní poľnohospodárskych a lesných prác. Vzhľadom na hustotu dopravy na cestách II. triedy, ako aj minimálnu dopravnú nehodovosť, ktorej účastníkmi sú vodiči zvláštnych motorových vozidiel, považujeme obmedzenie za neprimerané vo vzťahu k zámeru predkladateľov,  t.j. zvýšenie plynulosti cestnej premávky. Podľa nášho názoru je výhodnejšie obmedzenie jazdy zvláštnych motorových vozidiel vykonať miestnou úpravou cestnej premávky (dopravným značením), ktoré by vychádzalo z konkrétnej situácie a z miestnych podmienok.  Naviac nie je zrejmé, prečo nie sú vylúčené z obmedzení miestne komunikácie. 

K zmenám navrhovaným v bode 2, 4, 5 a 6 nemá Ministerstvo vnútra Slovenskej republiky výhrady. 

V súvislosti s navrhovaným termínom účinnosti upozorňujeme na to, že navrhované zmeny v prípade ich prijatie zasiahnu do pravidiel cestnej premávky, a preto bude potrebná dlhšia legisvakancia  navrhovaného zákona. 

Vzhľadom na uvedené skutočnosti Ministerstvo vnútra Slovenskej republiky odporúča vysloviť s návrhom poslancov Národnej rady Slovenskej republiky na vydanie zákona, ktorým sa mení a dopĺňa zákona Národnej rady Slovenskej republiky č. 315/1996 Z.z. o premávke na pozemných komunikáciách v znení neskorších predpisov, súhlas v prípade akceptácie vyššie uvedených pripomienok.